Det Grønne Museum
Det Grønne Museum, museum oprettet 2017 ved en fusion mellem Dansk Jagt- og Skovbrugsmuseum og Dansk Landbrugsmuseum. Det Grønne Museum er et kulturhistorisk museum for jagt, skov, landbrug og måtidet. Museet rummer samlinger fra begge museer. Museet ligger i hovedgården Gammel Estrup ved Auning, Djursland.
Gammel Estrup var fra 1971 hjemsted for Dansk Landbrugsmuseum. Det var et nationalt museum for landbrug, landbokultur, landbrugets følgeindustrier og måltidets kulturhistorie. Museet blev oprettet 1889 på initiativ af landøkonomen J.C. la Cour. Det var først placeret ved Lyngby Landboskole nord for København, fra 1915 i en selvstændig bygning på Kongevejen over for Frilandsmuseet. Museet rummede også en landbrugsbotanisk have og bevaringscentre for gamle danske husdyrracer og kulturplanter.
Avlsbygninger fra Hirschholm Slot i Hørsholm var hjemsted for Dansk Jagt- og Skovbrugsmuseum fra museets oprettelse 1942. Skovbrugssamlingen bestod overvejende af redskaber fra 1850-1950, stammer, frø og vedprøver af træer dyrket i Danmark samt enkelte subfossile fund, bl.a. en ca. 80.000 år gammel rødgran.
I jagtsamlingen indgik fangstredskaber, våben og tilbehør, flest fra ca. 1650-1950. Samlingen udmærkede sig ved især at belyse den almindelige mands jagt — legal som illegal.